- เมื่อเช้าประมาณ 9 โมง ทานอาหารเช้า เป็นอาหารปรุงสุกที่ทำเองตั้งแต่เมื่อวาน แต่แช่เย็นเก็บไว้อย่างดี พอนำมาทานเมื่อเช้าตามปกติเหมือนที่เคยทำ แรกๆที่ทานไปไม่มีอะไร หลังๆรู้สึกว่ามีรสชาติเปรี้ยว ตอนแรกคิดว่าเพราะกระเทียมเลนไม่ได้สนใจอะไร - ตอน 10 โมง เริ่มคลื่นไส้ ท้องไส้ปั่นป่วน ท้องเสีย1-2ครั้ง - ตอน 11 โมง น้ำลายเริ่มเปรี้ยว รู้สึกเหมือนตัวเองจะอาเจียน แต่เราเลือกที่จะนอนพักผ่อน - พักผ่อนได้ประมาณ 1 ชม. ร่างกายเหมือนสั่งให้ตื่น วิ่งไปอาเจียนแทบไม่ทันในห้องน้ำ คือทุกอย่างมันเร็วมากเลยค่ะ อาเจียนไปทั้งหมด 2 รอบ แต่ละรอบคืออาเจียนเยอะมากๆ และมีกลิ่นแรงมาก * คำถามคือ หนูเป็นอะไร และควรรักษาตัวเองอย่างไรคะ
สวัสดีค่ะ งาน,หากเป็นอาหารที่ทำตั้งแต่เมื่อวาน แล้วมีรสชาติที่แปลกไป แสดงว่าอาหารก็น่าจะเกิดการบูดเน่าเสียค่ะ โดยหลังจากนั้น 1 ชั่วโมง หากมีอาการคลื่นไส้ ท้องไส้ปั่นป่วน ท้องเสีย อาเจียน ก็แสดงว่าเกิดอาการของอาหารเป็นพิษขึ้น ซึ่งหากมีอาเจียนปริมาณมาก และยังคงมีอาเจียนอยู่ แล้วไม่สามารถดื่มน้ำเพื่อชดเชยสิ่งที่อาเจียนออกมาได้ อาจทำให้ร่างกายขาดน้ำ ความดันโลหิตต่ำลง เกลือแร่ในร่างกายขาดสมดุลได้ ดังนั้น แนะนำควรไปพบแพทย์เพื่อประเมินภาวะขาดน้ำค่ะ หากมีภาวะขาดน้ำ ก็อาจต้องได้รับน้ำเกลือทางหลอดเลือดค่ะ นอกจากนี้ ก็จะได้รับยาแก้อาเจียน หรือแพทย์อาจฉีดยาแก้อาเจียนให้ และให้น้ำเกลือแร่สำหรับดื่มร่วมด้วย สำหรับอาหาร อาจงดทานไปก่อนจนกว่าอาการอาเจียนจะดีขึ้น หากหิว ก็ให้ทานเฉพาะอาหารเหลว อาหารอ่อน เช่น น้ำหวาน นมถั่วเหลือง โจ๊ก เป็นต้น ยังไม่ควรทานข้าวและกับข้าว และไม่ควรทานผลไม้ และน้ำผลไม้ เพราะผลไม้มักมีปริมาณเชื้อโรคมาก อาจยิ่งทำให้อาการแย่ลงได้ นอกจากนี้ ก็ต้องงดดื่มชา กาแฟ น้ำอัดลมต่างๆ ไปก่อนด้วยค่ะ